b'\n_START_ARTICLE_\nArs\xc3\xa8ne Lupin \xc8\x99i enigma acului scobit\n_START_SECTION_\nRezumat\n_START_PARAGRAPH_\n\xc3\x8en noaptea de 22/23 aprilie a avut loc o tragedie la Castelul Ambrum\xc3\xa9sy, proprietatea contelui de Gesvres. Fiica contelui, Suzanne, \xc8\x99i veri\xc8\x99oara ei, Raymonde de Saint-V\xc3\xa9ran, au auzit ni\xc8\x99te zgomote suspecte \xc3\xaen castel \xc8\x99i au observat mai mul\xc8\x9bi b\xc4\x83rba\xc8\x9bi care ie\xc8\x99eau cu pachete sub bra\xc8\x9b. Cele dou\xc4\x83 fete se deplaseaz\xc4\x83 \xc3\xaen salon \xc8\x99i observ\xc4\x83 un b\xc4\x83rbat care \xc3\xaenc\xc4\x83leca balconul, le-a salutat politicos \xc8\x99i a disp\xc4\x83rut. \xc3\x8en camer\xc4\x83 se aflau dou\xc4\x83 corpuri: corpul cointelui care fusese lovit la cap \xc8\x99i corpul ne\xc3\xaensufle\xc8\x9bit al lui Jean Daval, secretarul contelui. Raymonde a luat o pu\xc8\x99c\xc4\x83 de pe panoplie \xc8\x99i a tras asupra ultimului individ, r\xc4\x83nindu-l. Cu toate acestea, de\xc8\x99i mai mul\xc8\x9bi servitori, plus domni\xc8\x99ara Raymonde, au alergat dup\xc4\x83 el, omul r\xc4\x83nit nu a fost g\xc4\x83sit nic\xc4\x83ieri, el fiind v\xc4\x83zut pentru ultima oar\xc4\x83 l\xc3\xa2ng\xc4\x83 ruinele unei vechi biserici._NEWLINE_Chema\xc8\x9bi imediat, poli\xc8\x9bi\xc8\x99tii \xc8\x99i judec\xc4\x83torul de instruc\xc8\x9bie Filleul nu reu\xc8\x99esc s\xc4\x83 fac\xc4\x83 lumin\xc4\x83 \xc3\xaen acest caz. Contele a spus c\xc4\x83 a fost trezit din seomn de secretarul s\xc4\x83u care i-a spus c\xc4\x83 sunt ni\xc8\x99te oameni \xc3\xaen salon. \xc3\x8en timp ce deschideau u\xc8\x99a budoarului, a ap\xc4\x83rut un om care i-a tras contelui un pumn \xc8\x99i l-a ame\xc8\x9bit. Dup\xc4\x83 ce s-a trezit din le\xc8\x99in, contele a v\xc4\x83zut l\xc3\xa2ng\xc4\x83 el cadavrul lui Daval, care fusese ucis cu un cu\xc8\x9bit._NEWLINE_La anchet\xc4\x83 particip\xc4\x83 \xc8\x99i Isidore Beautrelet, un elev de retoric\xc4\x83 de la Paris \xc8\x99i detectiv amator, \xc3\xaen v\xc3\xa2rst\xc4\x83 de 17 ani, care se d\xc4\x83duse ini\xc8\x9bial drept ziarist. El descoper\xc4\x83 c\xc4\x83 intru\xc8\x99ii erau \xc3\xaen leg\xc4\x83tur\xc4\x83 cu secretarul, ei fur\xc3\xa2nd patru tablouri de Rubens de pe pere\xc8\x9bii salonului \xc8\x99i \xc3\xaenlocuindu-le cu ni\xc8\x99te copii. Contele i-a suprins pe intru\xc8\x99i, iar Daval a s\xc4\x83rit cu cu\xc8\x9bitul, dar \xc8\x99i-a pierdut via\xc8\x9ba \xc3\xaen lupta care a urmat. Beautrelet sus\xc8\x9bine c\xc4\x83 intru\xc8\x99ii erau condu\xc8\x99i de Ars\xc3\xa8ne Lupin, acesta din urm\xc4\x83 fiind cel r\xc4\x83nit de domni\xc8\x99oara Raymonde. El s-ar fi ascuns \xc3\xaen ruinele vechii biserici. Colectivului de anchetatori li se al\xc4\x83tur\xc4\x83 b\xc4\x83tr\xc3\xa2nul inspector Ganimard. Domni\xc8\x99oara Raymonde est eamenin\xc8\x9bat\xc4\x83 \xc3\xaentr-un mesaj c\xc4\x83 va avea parte de nenorociri dac\xc4\x83 Ars\xc3\xa8ne Lupin moare._NEWLINE_\xc3\x8en ziua de 6 iunie, domni\xc8\x99oara de Saint-V\xc3\xa9ran este r\xc4\x83pit\xc4\x83 din castel, dar r\xc4\x83pitorii pierd pe drum un bilet cu un text cifrat. Revenit la castel, Beautrelet g\xc4\x83se\xc8\x99te ascunz\xc4\x83toarea lui Lupin de sub podeaua vechii biserici, acolo fiind un cadavru. Un alt cadavru al unei fete este adus la \xc8\x9b\xc4\x83rm de mare. Beautrelet este \xc3\xaenjunghiat de Bredoux, grefierul judec\xc4\x83torului de instruc\xc8\x9bie \xc8\x99i un complice al lui Lupin, \xc8\x99i i se fur\xc4\x83 biletul cu textul cifrat. T\xc3\xa2n\xc4\x83rul reu\xc8\x99ise s\xc4\x83 sescifreze p\xc3\xa2n\xc4\x83 atunci cuvintele L\'Aiguille creuse._NEWLINE_Dup\xc4\x83 ce-\xc8\x99i revine din convalescen\xc8\x9b\xc4\x83, Beautrelet trimite presei un articol la 14 iulie \xc3\xaen care spunea c\xc4\x83 cei doi mor\xc8\x9bi g\xc4\x83si\xc8\x9bi era un cuplu de americani care se otr\xc4\x83viser\xc4\x83 din dragoste, iar cadavrele le fuseser\xc4\x83 furate. Lupin era viu, el fiind salvat de domni\xc8\x99oara Raymonde care-l ferise de urm\xc4\x83ritori. R\xc4\x83uf\xc4\x83c\xc4\x83torul se \xc3\xaendr\xc4\x83gostise de fat\xc4\x83 \xc8\x99i o r\xc4\x83pise. Lupin \xc3\xael previne pe Beautrelet s\xc4\x83 modirfice articolul, dar t\xc3\xa2n\xc4\x83rul refuz\xc4\x83, iar tat\xc4\x83l s\xc4\x83u este r\xc4\x83pit ca represalii. Dup\xc4\x83 mai multe c\xc4\x83ut\xc4\x83ri, Beautrelet d\xc4\x83 de urma tat\xc4\x83lui s\xc4\x83u la Castelul Aiguille din departamentul Creuse, al c\xc4\x83rui proprietar era Louis Valm\xc3\xa9ras. \xc3\x8empreun\xc4\x83 cu Valm\xc3\xa9ras, Beautrelet p\xc4\x83trunde \xc3\xaen castel \xc8\x99i-l elibereaz\xc4\x83 pe tat\xc4\x83l s\xc4\x83u \xc8\x99i pe domni\xc8\x99oara Raymonde. Valm\xc3\xa9ras se \xc3\xaendr\xc4\x83goste\xc8\x99te de domni\xc8\x99oara de Saint-V\xc3\xa9ran \xc8\x99i se c\xc4\x83s\xc4\x83toresc apoi._NEWLINE_C\xc3\xa2nd Isidore Beautrelet descoper\xc4\x83 Castelul Aiguille din departamentul Creuse, el crede c\xc4\x83 a g\xc4\x83sit solu\xc8\x9bia enigmei ("l\'Aiguille Creuse" este numele francez pentru "Acul scobit", acesta fiind titlul francez al romanului). Totu\xc8\x99i, el nu \xc8\x99i-a dat seama c\xc4\x83 acel castel a fost construit de Ludovic al XIV-lea, regele Fran\xc8\x9bei, pentru a pune posibilii c\xc4\x83ut\xc4\x83tori de comori pe o pist\xc4\x83 fals\xc4\x83. Un savant pe nume Massiban afirm\xc4\x83 \xc3\xaentr-un articol de pres\xc4\x83 c\xc4\x83 "Aiguille Creuse" se refer\xc4\x83 la comoara regilor Fran\xc8\x9bei, pe care Lupin pusese m\xc3\xa2na probabil. Beautrelet \xc3\xae\xc8\x99i continu\xc4\x83 ancheta \xc8\x99i descoper\xc4\x83 c\xc4\x83 adev\xc4\x83ratul Aiguille creuse era de fapt o st\xc3\xa2nc\xc4\x83 sub form\xc4\x83 de ac din Normandia, \xc3\xaen localitatea \xc3\x89tretat din apropiere de ora\xc8\x99ul Le Havre, unde Ars\xc3\xa8ne Lupin, cunoscut \xc8\x99i sub numele de Louis Valm\xc3\xa9ras, se ascundea._NEWLINE_Ascunz\xc4\x83toarea lui Lupin este luat\xc4\x83 cu asalt de poli\xc8\x9bi\xc8\x99tii lui Ganimard, iar Beautrelet reu\xc8\x99e\xc8\x99te s\xc4\x83 se confrunte cu r\xc4\x83uf\xc4\x83c\xc4\x83torul. Lupin \xc3\xaei spune c\xc4\x83 comoara nu mai era, averea fiind cheltuit\xc4\x83 pe r\xc4\x83zboaie \xc8\x99i pe metresele regilor. Lupin, Raymonde \xc8\x99i Beautrelet fug cu ajutor unui minisubmarin \xc8\x99i ajung la Port-Lupin, stuat la 5 km de Dieppe \xc8\x99i 3 km de Tr\xc3\xa9port. R\xc4\x83uf\xc4\x83c\xc4\x83torul cump\xc4\x83rase acolo ferma Neuvillette \xc8\x99i dorea s\xc4\x83 renun\xc8\x9be la activitatea infrac\xc8\x9bional\xc4\x83 \xc8\x99i s\xc4\x83 tr\xc4\x83iasc\xc4\x83 \xc3\xaen lini\xc8\x99te cu Raymonde. La ferm\xc4\x83, ei sunt \xc3\xaent\xc3\xa2mpina\xc8\x9bi de Herlock Sholmes care o luase ca ostatec\xc4\x83 pe Victoire, femeia care l-a crescut. Lupin \xc3\xael \xc3\xaempu\xc8\x99c\xc4\x83 la m\xc3\xa2n\xc4\x83 pe Sholmes, dar acesta din urm\xc4\x83 trage \xc8\x99i el \xc8\x99i o ucide pe Raymonde care se interpusese \xc3\xaentre cei doi b\xc4\x83rba\xc8\x9bi. De\xc8\x99i r\xc4\x83uf\xc4\x83c\xc4\x83torul a vrut ini\xc8\x9bial s\xc4\x83-l ucid\xc4\x83 pe englez, el renun\xc8\x9b\xc4\x83 \xc8\x99i pleac\xc4\x83 \xc3\xaempreun\xc4\x83 cu Victoire, lu\xc3\xa2nd cu ei cadavrul Raymondei.\n_START_SECTION_\nIstoricul public\xc4\x83rii\n_START_PARAGRAPH_\nCa \xc8\x99i precedentele dou\xc4\x83 volume \xc3\xaen care erau prezentate aventurile lui Ars\xc3\xa8ne Lupin, \xc8\x99i acest roman a fost publicat ini\xc8\x9bial sub form\xc4\x83 de foileton \xc3\xaen revista Je sais tout \xc3\xaencep\xc3\xa2nd din noiembrie 1908 \xc8\x99i p\xc3\xa2n\xc4\x83 \xc3\xaen mai 1909. Romanul a fost publicat \xc3\xaen volum \xc3\xaen iunie 1909, cu c\xc3\xa2teva modific\xc4\x83ri.\n_START_SECTION_\nContinuare\n_START_PARAGRAPH_\nContinuarea direct\xc4\x83 a acestui roman, \xc3\xaen care Lupin se confrunt\xc4\x83 cu La Griffe, este romanul Le second visage d\'Ars\xc3\xa8ne Lupin publicat de Boileau-Narcejac \xc3\xaen 1975.\n_START_SECTION_\nComentariu\n_START_PARAGRAPH_\nMai mul\xc8\x9bi critici au considerat c\xc4\x83 Beautrelet este o surs\xc4\x83 de inspira\xc8\x9bie pentru Joseph Rouletabille, personajul lui Gaston Leroux (Misterul camerei galbene, Parfumul doamnei \xc3\xaen negru). \xc3\x8en universul lui Ars\xc3\xa8ne Lupin, Acul Scobit este cel de-al doilea secret al reginei Maria Antoaneta \xc8\x99i a lui Alessandro Cagliostro, comoara ascuns\xc4\x83 a regilor Fran\xc8\x9bei, dup\xc4\x83 cum \xc3\xaei dezv\xc4\x83luie Josephine Balsamo lui Ars\xc3\xa8ne Lupin \xc3\xaen romanul Contesa de Cagliostro (1924). Misterul Acului Scobit ascunde un secret pe care regii Fran\xc8\x9bei \xc8\x99i-l transmiteau de la o genera\xc8\x9bie la alta \xc3\xaencep\xc3\xa2nd din vremea lui Iulius Cezar\xe2\x80\xa6 \xc8\x99i care a fost descoperit de Ars\xc3\xa8ne Lupin. Faimosul ac con\xc8\x9binea cele mai mari comori imaginate, o colec\xc8\x9bie de perle, rubine, safire \xc8\x99i diamante\xe2\x80\xa6 comoara regilor Fran\xc8\x9bei.'